Өнердің шыңындағы ұлы тұлға.

 Қазақстанның кәсіби сурет өнерінің бастау бұлағында тұрған қылқалам шебері, аса дарынды суреткер – Әбілхан Қастеевтің туғанына биыл 120 жыл. Қайталанбас қолтаңбасы бар дарабоз суретшінің артында үш мыңнан астам түрлі жанрдағы картиналар қалды. Ол - қазақ көркемсурет өнерінің баға жетпес қазынасы саналады.
 Қазақ әдебиетінің классигі Ғабит Мүсіреповтің: «Қазақты танығың келсе, Әбілхан Қастеевтің суреттерін көр» дегені жаны бар сөз. Суретшінің «Талас өлкесі», «Қапшағай даласы», «Бүркітші», «Жайлау»  картиналары қазақтың дархан даласын, әсем табиғатын паш етеді. Атақты суретшінің шығармаларына көз жүгіртсек таңғажайып сұлулық, тамсандырар табиғат  көз жауын алады.

 Абай Құнанбайұлы мен Әбілхан Қастеев арасындағы сырлы байланыс дүниені эстетикалық-көркемдік тұрғыдан танудың, өнер өзектестігінің, рухани сабақтастықтың көрінісі. «Абай киіз үй алдында», «Жас Абай» атты шығармалары арқылы суретші Абай келбетін әр қырынан сомдады.

 Атақты тұлғалардың өмірбаяны және еңбектерімен үшінші сынып оқушылары қазақ тілі сабағында танысып, терең білім алады. Қазақ бейнелеу өнерінің негізін салушысы Әбілхан Қастеевтің «Түрксіб» туындысы, мұражай-үйі туралы алған мағлұматтар оқушылардың бойында өнерге деген құлшынысы мен қызығушылығын оятады.

 Әбілхан Қастеев шығармашылығы – қазақтың бағына біткен таусылмас қазынасы, сарқылмас мұхиты, түпсіз тұңғиығы. Жанына қылқалам мен  сырлы бояуды серік еткен Әбілхан атамыздың өмірі үлгі боларлық өнеге.

 Дарынды тұлға Әбілхан Қастеевтің баға жетпес құндылығын болашақ ұрпақтың зердесіне жеткізу рухани дүниемізді байыту болып табылады. Ұлы тұлғаларымыздың ұлы туындылары мен өнеге болар мәнді ғұмырларын біліп жүрейік! Қазақ бейнелеу өнерінің негізін қалаған Әбілхан Қастеевтің өнерін ұлықтайық, ұмытпайық, санамызда мәңгі сақтайық!

***МАДИНА ЖАНТЛЕСОВА,***

***№16 ЖББ мектебінің***

 ***қазақ тілі мен әдебиеті***

***пәнінің мұғалімі,***

***Қостанай қаласы***